بن زهر

اَبُو مَرْوَانْ عَبْدُ اَلْمَلِكْ بْنْ زُهْرِ بْنْ عَبْدِ اَلْمَلِكْ بْنْ مُحَمَّدْ بْنْ مَرْوَانْ بن زُهْر الاِيَادي اللي كان معروف ب بْن زُهْر (تولد ف 1072 ـ و مات ف 1162م)؛ كان طبيب ناض ومتمكن من الخدمة ديالو وهو مسلم وكان معروف ف الاندلس، من اهل ديال اشبيلية. ولقب «بن زهر» هو لكنية ديال الاسرة ديال علماء المسلمين اللي تربات في الاندلس من بداية القرن العاشر حتى لقرن تلطاش ميلادي. واشهرهم هو طبيب «عبد الملك بن زهر»، وكيسموه بـ «ابو مروانوي» وتعرف عند الاورپيين باسم "Avenzoar". اصلو من عائلة عريقة في الطب، فكان باه ابو العلاء طبيب ناضي في التشخيص والعلاج، وكان جدو طبيب حتى هو. تولد بن زهر ف اشبيلية سنة 1072م لاسرة مجهدة ف العلم خدمو ولادها بالطب والفقه. حفظ بن زهر القران، وسمع الحديث و خدم بعلم الادب و العربية. من بعد ما قرا عبد الملك الادب والفقه وعلوم الشريعة، تعلم الطب مع والدو «ابو العلاء». ولكن ما اكتفاش باللي تعلم من عند لواليد ديالو، قرر يسافر للمشرق، فين مشى وتعلم الطب وخدم فيه مدة. من بعد رجع للاندلس وقصد مدينة «دانية»، فين ستقبلو الملك ديالها بحفاوة وقرّبو ليه بزاف. عبد الملك ولا مشهور فالطب بزاف، حتى وصل صيتو لكل بلاد الاندلس. من بعد، مشى من دانية لاشبيلية، وبقى فيها حتى توفى، وهو خالق وراسو ثروة كبيرة. و كان عبد الملك متفوق على جميع الطبّا ديال عصرو فصناعة الطب. بن زهر عاش فزمان دولة المرابطين، و كان كيخدم معاهم هو و بّاه «ابو العلاء» فاخر ايام حكمهم. فاللول خدم عبد الملك مع امراء المرابطين، ولكن تعرض لمحنة بحال لواليد ديالو مع الامير علي بن يوسف بن تاشفين، و تحبس لمدة ديال تقريباً عشر سنين ف مراكش. من بعد ما طاحت دولة المرابطين وجات الدولة الموحدية، خدم بن زهر مع «بني عبد المؤمن». ولى طبيب و وزير عند عبد المؤمن، اللي كان هو مؤسس الدولة، و دار ليه عناية خاصة، و هاذ الشي خلاه يقدر يكتب احسن كتب ديالو. تولى الوزارة وكان استاذ الفيلسوف بن رشد. هو و والدو «ابو العلاء» كانو خدامين عند عبد المؤمن، و من بعد ما مات لواليد ديالو، بقى عبد الملك ف خدمتو. من بعد، خدم مع ولدو ابو يعقوب يوسف، ومن بعدو يعقوب ابو يوسف اللي تسمى بـ«المنصور». ومن بعد خدم مع ولدو ابو عبد الله محمد الناصر. و ف لبدية د حكم الناصر، توفى بن عبد الملك (ابو بكر بن زهر)، اللي كان كتب كتاب «الترياق الخمسيني» للمنصور يعقوب ابو يوسف. بن زهر كان عندو شعر زوين، ومن بين الاشعار ديالو، كاين اللي قاله وهو كيتشوق لولدو: ولي واحد مثل فرخ القـطا صـــــغير تخلف قـــــلبي لـديه نات عنه داري فيا وحشتي لذاك الشخيص وذاك الوجيه تشــــــــــوقني وتشــــــوقته فيبـــــكي علي وابكى عـــــليه وقـــــد تعـــــــــب الـــــشوق مـا بيننا ف منه الّي منّي اليه كان المنصور، اللي كان حاكم الاندلس، ماكيحملش الفلسفة القديمة بزاف، و امر باش حتى واحد ما يبقى كيخدم بيها ولا يقراها، وجمع الكتوبا ديالها من عند الناس. وقال اللي تلقاو عندو شي كتاب منها غادي يوقع ليه ضرر. بن زهر متاثل للامر و خدم بما كلفوه بيه. ولكن كان فاشبيلية واحد كيكرهو بزاف، هاد السيد دار محضر وجمع عليه شهود بزاف باش يتهم الحفيد ابو بكر بن زهر بانه عندو بزاف ديال ديال الكتوبا المنطق والفلسفة وكيقراها بشكل مستمر، ورفع المحضر للمنصور. منين قرا المنصور المحضر، امر باش يشدو اللي دار المحضر ويسجنو، وقال: "والله الا شهدوا عليا جميع اهل الاندلس على هاد الشي اللي فيه المحضر، وبقاو قدامي و شهدو على بن زهر، ما نقدرش نقول حتى كلمة ضدو، حيث عارف ديانتو و قوة عقلو. " عبد الملك كان معتدل القامة و قوي البنية. حتى ملي وصل للشيخوخة بقى عندو لون ناضر و حركات خفيفة، ولكن فاخر ايامو بدا كيحس بثقل فالسمع. توفى ف اشبيلية، المدينة اللي تزاد فيها، عام 1162م. كان قوي الدين، محافظ على الشرع، كيبغي الخير، و مهيب و زاعم. و زيدون كان صاحب للطبيب و الفيلسوف بن رشد. الاعمال ديال بن زهر كان عندها تاثير كبير فتطور الطب ف اوروپا من بعد. من بين المؤلفات ديالو اللي تترجمات للاتينية، كاين كتاب "التيسير في المداواة والتدبير"، اللي وصف فيه التهاب الغلاف الغشائي اللي كيحيط بالقلب، و طرق ستخراج لحجر ديال لكلوة.